DStv-gebruikers gaan meer opdokMultiChoice het Dinsdag aangekondig die pryse van al sy DStv-pakkette word vanaf April verhoog. Die maatskappy het in ŉ verklaring gesê hulle kon oor die afgelope vyf jaar daarin slaag om hul prysverhogings in lyn met inflasie te hou, maar die verswakking van die rand onlangs het hom swaar getref. “Die rand se waarde het sedert April 2015 met 29 sent verswak en aangesien die meeste van ons programme in buitelandse geldeenhede aangekoop word, het dit ŉ reuse uitwerking gehad op die koste daarvan om die heel beste inhoud aan te koop,” het MultiChoice gesê. “Ons het steeds ons bes probeer om ons fooie hanteerbaar te hou.” Van 1 April sal DStv-intekenaars R759 vir die Premium-pakket betaal, in plaas van R699 soos in 2015. Die Extra-pakket sal van R425 na R459 verhoog word, terwyl kykers nou R345 vir die Compact-pakket sal moet opdok. Die Family-pakket sal nou R219 per maand kos, die Access-pakket R99 per maand en die Select-pakket R219. Filmverhurings deur die Box Office-funksie sal van April R35 per film beloop, R5 meer as in 2015. Maroela Media het vroeër berig kykers het sedert Augustus 2015 ook die opsie om in te teken op Naspers se nuwe internetstroomdiens, ShowMax, teen R99 per maand. Intussen het Netflix ook aangekondig sy internetstroomdiens is nou amptelik in Suid-Afrika beskikbaar teen $7,99 (R126) per maand.